  Туспуктэм: udmurt.ru Майя Бывальцева Ижкарысь Кузебай Герд нимо йӧскалык гимназиысь историяя но обществознаниея дышетӥсь Артём Малинин «Учитель года России – 2022» огъяросси вожвылъяськонын 15 устоосыз пӧлы шедиз. Конкурслэн финалэзлэн нырысетӥ люкетэз Тюменьын 21-27 куарусёнэ ортчиз. Со сярысь Удмуртиысь тӧролэн но кивалтэтлэн пресс-лужбазы ивортӥз. « Быдэстэм уж мылкыдэз ӝутэ, мон талы ӝыны ар, тулысысен, отпуске потатэк дасяськи. Шумпотӥсько, ужаме юнме ӧз луы но емышъёс сётӥз ни шуыса. Мукет ласянь, бадӟым кылкутонэз шӧдсько, угось табере ми 88 кузя ӧвӧл ни, 15 гинэ, милемлы бадӟым саклык луоз. Оскисько, ваньмыз умой луоз но «Учитель года – 2022» конкурсын Удмуртиез умой возьматыны быгато » Артём Малинин, Ижкарысь Кузебай Герд нимо йӧскалык гимназиысь историяя но обществознаниея дышетӥсь Егит удмурт дышетӥсь вормонзэ элькунлы сӥзиз но юрттӥсьёслы, матысь адямиосызлы тау кариз. « Данъяськиськомы улосчиенымы. Удмуртиысь пыриськисьёс 2007-тӥ арысен ни «Учитель года России» вожвылъяськонлэн лауреатъёсыз ӧз луылэ » Светлана Болотникова, Удмуртиысь дышетонъя но тодосъя министр Табере 29-30 куарусёнэ 15 лауреатъёс финаллэн «Учитель-мастер» люкетаз «Мастер-класс» но «Вопрос учителю года» вожвылъяськонъёсы пыриськозы. 1-ти коньывуонэ вить призёръёсты нималозы. Соос Москвае калыкез дышетонъя министрен педсоветэ мынозы. Со огъяросси вожвылъяськонлэн йылпумъясь люкетэз, отын вормисез быръёзы. Солэсь нимзэ 5-тӥ коньывуонэ «День Учителя» огъяросси ужрадын шараялозы. Тодэ вайытом, Артём Малинин «Педагог года Удмуртии – 2022» элькун вожвылъяськонын «Учитель будущего» номинациын вормиз но огъяросси вожвылъяськонэ пыриськыны луонлык басьтӥз. Ватсалом, Дэри ёросысь Лудорвай шор ёзо школалэн кивалтӥсез, удмурт кылъя но литературая дышетӥсь Надежда Мерзлякова «Золотые имена народов Росии» вожвылъяськонлэн федерал люкетаз пыриськоз. Со коньывуонэ Ханты-Мансийскын Йӧслыкъёслэн огкылысь луэмзыя огъяросси форум улсын ортчоз. Тегъёс: дышетӥсьёс вожвылъяськон Удмуртия КузебайГерднимогимназия удмуртъёс  